ЗэхэгъэкIыгъуэр къоблагъэ
Къэбэрдей-Балъкъэрым футболымкIэ и мыгъэрей чемпионатыр иухыным къэнэжар джэгугъуиплIщ. КIуэ пэтми нэхъ IупщI мэхъу абы щытекIуэнухэмрэ гуп нэхъыщхьэм къыхагъэкIынухэмрэ.
Щэбэт къакIуэ къэтщIэну къыщIэкIынущ Къэбэрдей-Балъкъэрым 2016 гъэм футболымкIэ и чемпионыр. Абы папщIэ «Автозапчасть»-р Псынэдахэ щытекIуэн хуейщ щIыпIэ «Родник»-м. КъыхагъащIэми, бахъсэндэсхэм дыщэ медалхэр къазэрыIэрыхьар наIуэ хъунущ, абыхэм къакIэлъеIэ «Союз-Сэрмакъыр» Бабугент къуажэм щытемыкIуэфмэ.
Иужьу зэхэта джэгугъуэм зэхьэзэхуэм пашэныгъэр щызыIыгъ командитIми очко щырыщ я унэм щыхагъэхъуащ. Абы къыхэкIыу япэ, етIуанэ увыпIэхэр зыубыдынур наIуэ хъуащ. Къэнэжар жэз медалхэр зылъысынухэращ. Абы иризэны- къуэкъу, республикэм и нэгъабэрей чемпионымрэ Джылахъстэнейм и командэ закъуэмрэ Тэрч къалэм щызэхуэзати, япэ къекIуэкIыгъуэми хуэдэу, къэхъундэсхэр 1:0-у текIуащ. Иджы абыхэм я очко бжыгъэр зэхуэдиз хъуащ икIи, апхуэдэу зэхьэзэхуэр иухмэ, «Къэхъуныр» япэ ирагъэщынущ, езыхэр щызэдэджэгуам зэрынэхъыфIам къыхэкIыу.
Зэпеуэм щыпашэхэм я Iуэхур зэхэкIами, гуп нэхъыщхьэр зыбгынэнухэр иджыри нэсу наIуэкъым. Пэжщ, епщыкIутIанэу зэкIэлъхьэужьу къыхагъэщIа «Iэдиихум» абы етIанэгъэ щищIэжын щыIэкъым, ауэ иужьу къегуэуа «Кэнжэр» иджыри мащIэу ныкъуэкъуэфынущ.
Иужьрей джэгугъуиплIым бэнэныгъэ гуащIэ къащыпэщылъщ «ЛогоВАЗ»-м, «Родник»-м, «Спартак-Налшыкым», «Бахъсэным». Абыхэм ящыщу хэт лей хъунуми иджыпстукIэ къэлъытэгъуейщ. Псори щызэхэкIынур зэхьэзэхуэм и иужь дыдэ махуэрауэ къыщIэкIынущ.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм иужьу щызэхэта зэIущIэхэм къарикIуа бжыгъэхэм: «Кэнжэ» (Кэнжэ) — «Iэдииху» (Iэдииху) — 3:1, «Нарт» (Нарткъалэ) — «Псыгуэнсу» (Псыгуэнсу) — 3:2, «ГорИс-179-Кавказкабель» (Прохладнэ) — «Бедик» (Аргудан) — 6:2, «Тэрч» (Тэрч) — «Къэхъун» (Къэхъун) — 0:1, «Велес» (Къэрэгъэш) — «Бахъсэн» (Бахъсэн) — 6:3, «Автозапчасть» (Бахъсэн) — «Спартак-Налшык-Д» (Налшык) — 4:2, «Союз-Сэрмакъ» (Налшык) — «Родник» (Псынэдахэ) — 4:0, «ХьэтIохъущыкъуей» (ХьэтIохъущыкъуей) — «ЛогоВАЗ» (Бабугент) — 2:2.
Хьэтау Ислъам.
